Halloween: Alle helliges kveld

For lenge, lenge siden på øya Irland, feiret folket som bodde der, kelterne, nyttår. Nyttårsaften var også var en slags høsttakkefest som alltid ble feiret den 31. oktober. Deres nyttårsaften ble kalt Samhain. Kelterne både gruet og gledet seg til denne dagen fordi de trodde at de døde sto opp fra gravene for å hjemsøke de levende, mens de prøvde å finne veien til dødsriket. For å lure de døde, brukte kelterne skumle kostymer slik at de døde skulle la dem være i fred og ikke plage dem. I tillegg tente de lykter og la mat på gravene slik at de døde skulle holde seg til gravene og ikke ville bo noen andre steder.

Men nyttårsaften for kelterne var ikke bare skummel og grusom, den var også fylt av håp. Den handlet om å ta farvel med det gamle året og ønske det nye året og lyset velkommen.

Så etter hvert som tiden gikk, ble Irland et kristent land og kirken bestemte hva som skulle skje den 31 oktober. Noen tror at det å banke på dørene for å få godsaker kommer fra denne tiden. Kirken bestemte nemlig at de som var fattige og måtte tigge, kunne banke på dørene og få noe som het «sjelekaker». Jeg vet ikke helt hva det er, men kanskje det smakte søtt?

I kirken begynte de å feire allehelgensdag, og sånn er det fortsatt. Først kommer Halloween som stammer fra de eldgamle kelterne og så kommer allehelgensdag som stammer fra kirken. En helgen er et menneske som er et kristent forbilde, som gjorde masse gode ting for sine medmennesker og for naturen og som tjente Gud på en helt spesiell måte. Norges første helgen heter Santa Sunniva og nå skal vi høre mer fra legenden om henne:

Legenden om Santa Sunniva

*Sunniva var en irsk prinsesse som var usedvanlig vakker og klok. Hun var god og snill mot de fattige og de som hadde det vanskelig og hun ga penger til kirken. Ryktet om Sunnivas godhet, rikdom og skjønnhet spredde seg vidt omkring. En fremmed vikingkonge truet henne og sa at hvis hun ikke ville gifte seg med ham, skulle han ødelegge hele landet og drepe alle som bodde der.*

*Sunniva ble nødt til å forlate Irland sammen med dem som ville følge med henne.*

*Sunniva stolte på at Gud ville lede dem på denne vanskelige reisen. Derfor hadde de ikke med seil eller årer i de tre båtene de reiste i. De hadde heller ikke med seg våpen.*

*Sunniva og folkene som var sammen med henne drev til øya Selja der det fantes drikkevann og dyr og fugler de kunne leve av. De slo seg ned i noen huler.*

*Menneskene som bodde i nærheten var redde for at Sunniva og folkene hennes skulle ta sauene som beitet på øya. Derfor sendte de krigere til øya for å jage dem bort. Da falt det store steiner fra himmelen og foran hulene der de var slik at krigerne ikke oppdaget dem. De ba til Gud om at han måtte gi dem evig hvile.*

*Senere reiste kongen i Norge, Olav Tryggvason, til Selja etter at noen kjøpmenn fortalte at de hadde sett ett underlig lys strømme fra øya. I en hule fant de Sunniva. Hun var like hel og så ut som om hun sov. Hun lå blant mange velduftende skjeletter. Kongen bygget en kirke på stedet der Sunniva ble funnet.*

*Nå er det et kloster der på øya Selja og hulen som hun døde i, kan man besøke den dag i dag.*

Her i Haslum, i den norske kirke, tror vi at alle mennesker kan høre til hos Gud og at ingen blir helgener, selv om de gjorde mye godt mot medmennesker og naturen. Så når vi feirer Allehelgen, er det fordi vi vil minnes alle de som er døde og ikke er sammen med oss lenger. Derfor tenner mange mennesker lys på gravene her på kirkegården når det er alle helgens og så går de på gudstjenester for å minnes sine nære og kjære som er døde.

**Halloween-sporlek**

1. **Hvilken øy kom folkeslaget kelterne som startet Halloween fra?**
2. Istanbul
3. Island
4. Irland
5. **Hva slags feiring var Halloween i begynnelsen?**
6. Julaften
7. Bursdagsfeiring
8. Nyttårsfeiring
9. **Hvilken frukt, som er stor og oransje, forbinder vi med Halloween?**
10. Gresskar
11. Papaya
12. Melon
13. **Hva er sjelekaker?**
14. Kaker som lages av døde sjeler
15. Kaker som spises i begravelse
16. Kaker de fattige kunne få når de banket på dørene hos folk
17. **Hva het Norges første helgen?**
18. Sunniva
19. Synnøve
20. Synne
21. **Hvorfor kom Sunniva til Norge?**
22. Hun ville ut på eventyr
23. Hun ville ikke gifte seg
24. Hun ville heller bli sjøfarer enn prinsesse
25. **Hvorfor tenner mennesker lys på gravene på allehelgensdag?**
26. For å minnes de døde og livet deres
27. For at det er så mørkt ute
28. Fordi det er så koselig med lys
29. **Når sier man knask eller knep på Halloween?**
30. Når man er på kirkegården
31. Før man skal legge seg
32. Når man banker på dørene til folk